《金山亭呈翁守二首》
宋代·方廷实

丹碧崔嵬切斗魁，峰峦怀抱水萦回。
春归岩谷幽花发，日上楼台宿雾开。
天近凤城瞻帝座，云迷鳌海接蓬莱。
登临谁会迟留意，共折梅花更一杯。

作者简介：兴化军莆田人，字公美。徽宗政和五年进士。高宗绍兴中迁监察御史，刚直敢言，反对议和。九年，任三京淮北宣谕使。使还，数言民间疾苦事，忤时相秦桧，出为提点福建刑狱。后为广南东路提点刑狱，卒于任。有《蓄德斋文集》。